გაბნეულყვავილა კესანე

გაბნეულყვავილა კესანე () — ერთ- ან მრავალწლოვანი ბალახოვანი მცენარე ლაშქარასებრთა ოჯახისა. აქვს 15-50 სმ სიმაღლის, სუსტად დატოტვილი, გაფარჩხულბეწვიანი ღერო, ხშირად მრავალღეროიანი და უნაყოფო ყლორტებით. ფოთლები თხელია, მოგრძონიჩბისებური ან მოგრძოუკუკვერცხისებური, 3–10 სმ სიგრძისა და 1,5–3 სმ სიგანის. ყვავილედი ფარჩხატია, უფოთლო და მცირეყვავილიანი. გვირგვინი ცისფერია. ყვავის აპრილ-ივლისში, ნაყოფმსხმოიარობს მაის-ივლისში.

ლათინური სახელის სახეობის ნაწილში (dissitiflora) dissitus ნიშნავს „გაბნეულს“, „განზე განლაგებულს“, ხოლო flora — ყვავილების რომაულ ქალღმერთს, გადატანით — „ყვავილს“.

გავრცელებულია კავკასიასა და მცირე აზიაში. ჩვენში გვხვდება ძირითადად, დასავლეთ საქართველოში. იზრდება სუბალპურ სარტყლამდე, უმეტესად — დაჩრდილულ ტყეებსა და ბუჩქნარებში.

ზოგიერთი წყაროს მიხედვით, Myosotis amoena და Myosotis dissitiflora სხვადასხვა სახეობებია, სხვები კი Myosotis amoena-ს განიხილავენ Myosotis dissitiflora-ის სინონიმად.

 სქოლიო 

კატეგორია:კესანე